DECIZIA COMISIEI
din 2 aprilie 2009
de aprobare a cererilor de scutire de obligația de a întocmi un plan de gestionare a rezervelor de anghilă în conformitate cu Regulamentul (CE) nr. 1100/2007 al Consiliului, depuse de Cipru, Malta, Austria, România și Slovacia
[notificată cu numărul C(2009) 2231]
(Numai textele în limbile germană, greacă, malteză, română și slovacă sunt autentice)
(2009/310/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1100/2007 al Consiliului din 18 septembrie 2007 de instituire a unor măsuri pentru regenerarea rezervelor de anghilă din Europa (1), în special articolul 3 alineatul (3),
întrucât:
(1)
Regulamentul (CE) nr. 1100/2007 instituie un cadru pentru protecția și utilizarea sustenabilă a rezervelor de anghilă europeană în apele comunitare și în lagunele de coastă, în estuarele, în fluviile și în apele interioare din statele membre.
(2)
Articolul 2 din Regulamentul (CE) nr. 1100/2007 prevede obligația statelor membre de a identifica și a defini bazinele hidrografice individuale care se află pe teritoriul lor național și care constituie habitate naturale pentru anghila europeană. Pentru fiecare bazin hidrografic de anghilă, statele membre trebuie să pregătească un plan de gestionare a resurselor de anghilă.
(3)
Articolul 3 alineatul (1) din Regulamentul (CE) nr. 1100/2007 prevede că un stat membru poate fi scutit de obligația de a întocmi un plan de gestionare a rezervelor de anghilă dacă furnizează o justificare corespunzătoare conform căreia bazinele hidrografice sau apele maritime aflate pe teritoriul său nu constituie habitate naturale pentru anghila europeană. Statele membre transmit Comisiei cererea de scutire. Cererea trebuie aprobată de Comisie pe baza unei evaluări tehnice și științifice realizate de Comitetul științific, tehnic și economic pentru pescuit sau de către orice alt organism științific competent.
(4)
Cipru, Malta, Austria, România și Slovacia au transmis Comisiei cereri de scutire de obligația de a întocmi un plan de gestionare a rezervelor de anghilă și au alăturat cererii justificări corespunzătoare.
(5)
Consiliul Internațional pentru Explorarea Apelor Maritime (ICES) a furnizat Comisiei o evaluare tehnică și științifică a cererilor.
(6)
Conform evaluării realizate de Consiliul Internațional pentru Explorarea Apelor Maritime (ICES), bazinele hidrografice sau apele maritime vizate de cererile de scutire menționate anterior nu pot fi identificate și definite drept habitate naturale pentru anghila europeană în sensul Regulamentului (CE) nr. 1100/2007.
(7)
Prin urmare, având în vedere articolul 3 alineatul (1) din Regulamentul (CE) nr. 1100/2007, este oportună acordarea de scutiri de obligația de a întocmi planuri de gestionare a rezervelor de anghilă statelor membre implicate.
(8)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Următoarele state membre sunt scutite de obligația de a întocmi un plan de gestionare a rezervelor de anghilă în conformitate cu Regulamentul (CE) nr. 1100/2007:
(a)
Cipru;
(b)
Malta;
(c)
Austria;
(d)
România;
(e)
Slovacia.
Articolul 2
Prezenta decizie se adresează Republicii Cipru, Republicii Malta, Republicii Austria, României și Republicii Slovace.
Adoptată la Bruxelles, 2 aprilie 2009.